Baneitrað loft liggur eins og teppi yfir Sydney í Ástralíu vegna illviðráðanlegra skógarelda sem geisa á austurströnd landsins . Skólabörnum er fyrirskipað að halda sig innandyra og samgöngur hafa farið úr skorðum . Í fjölmörgum hafnarborgum sér fólk varla handa sinna skil og ertandi reykurinn leikur íbúa grátt . Skógareldarnir , sem loga á ótal stöðum , hafa alls lagt um 319 þúsund hektara undir sig , þar af er meirihluti innan þjóðgarðs . Scott Morrison , forsætisráðherra landsins , hefur ekki viljað tjá sig um ástandið í nokkrar vikur . Hins vegar tjáði hann sig í dag þar sem hann varði ríkisstjórn sína , sem hefur verið harðlega gagnrýnd fyrir aðgerðaleysi , sérstaklega fyrir að reyna ekki að manna stöður slökkviliðsfólks en sjálfboðaliðar sjá að stærstum hluta um slökkvistarf . Fyrrverandi slökkviliðsstjórar hafa meðal annars gagnrýnt Morrison fyrir að láta hjá líða að grípa til fyrirbyggjandi aðgerða vegna loftslagsbreytinga . Síðasta mánuð hafa verið miklir þurrkar í landinu . Nóvembermánuður var sá þurrasti á þessu ári , samkvæmt upplýsingum frá Veðurstofu Ástralíu . Bændur hafa verið uggandi yfir stöðunni og óttast vatnsskort . Slökkviliðsmenn í Brisbane tilkynntu nýlega að um 1.000 lítrum af vatni hefði verið stolið úr vatnstönkum á slökkvistöðinni .